Deditgà ils dis da litteratura a Flurin Spescha
Benedetto Vigne, pled da bara per Flurin Spescha, tegnì a chaschun dal funeral a Turitg.

Char Flurin,
"Mes Nicaragua è la Rumantschia" avevas ti ditg lezza stad, cur che nus ans avevan entupà l'emprima giada, ina notg da festa en ina curt urbana, betg lunsch da questa baselgia dal funeral. IgI era il clom dad insatgi che sentiva anc la giuventetgna revoluziunaria, il sang cumbattiv en las avainas, e cun quest clom eras ti turnà en il mund da tias ragischs, enavos en la curt da tia lingua paterna, motivond blers e bleras che sa sentivan er anc uschè giuvens e cumbattivs e visiunaris. Ins ha en il decurs dal temp magari er pronunzià tia visiunaritad cun in tun da disdegn, en moda pegiurativa, ma sche jau pens be sco nus avain stampà si, or da bunamain nagut, a Domat, grazia a tia perseveranza, in festival da litteratura plain colur e passiun, in igniv che surpassa tuttas Nicaraguas da quest mund, lura resti mo da dir: Tut è pussaivel, ins sto mo vulair.
Ti eras fieu e flomma, per citar ina da tias ovras principalas da pli tard. Cun il passar dals mais ed ils onns, da las lavurs che ti has prendì a maun, las plimas che ti has duvrà scrivend - e ti scrivevas pli gugent cun la plima, cun computers avevas ti tes gronds conflicts - cul temp has ti moderà e modifitgà lezza devisa da battaglia, perquai che ti avevas chapì insatge: "Ins sto chalar da vulair spendrar il rumantsch, ins sto al viver." IgI era ina devisa che valeva tuttenina betg mo per giuvens e giuvnas, mabain per tuttas generaziuns. E vis quai en moda pli vasta, pli en lezza avertezza che ti suttastritgavas gugent, valeva e vala quai per tuttas linguas e tuttas culturas, per il tudestg, il turitgais, il franzos e talian, per I'englais tempriv e quel classic, per il spagnol ed il portugais, il terc ed il kurd, il serb e kosovar, linguas uschè preschentas e conscientas gist er en tes conturn da chasa al quartier industrial.
Ins sto al viver, quai vul dir betg mo discurrer, discutar, disputar, dispitar, quai che nus avain fatg savens, gugent e cun passiun, viver - quai vul er dir: Mangiar pizza tar la Santa Lucia qua dasperas. Rampignar cun chalzers mediochers si per culm da Domat. Turnar sco sturns tras las valladas rumantschas. Palentar placats illegals en Surselva. Sbozzar pamflets cunter il populissem. Charlimanzar en las lobis da Laax. Baraccar I'entira notg cun Gieri Genatsch. Viver, esser. Mintgatant na vesevas betg or bain là suenter, u na vesevans betg or bain, dastg jau dir - jau n'emblid mai pli tschella potenta chanalada en il Mulin a Mustér...
A mai resta dentant bler pli preschent in auter maletg. Jau ves tai, en mintga occasiun, en mintga situaziun, a mantegnair ina furma ed in stil da grond'um; correctadad, grondezza, avertadad. Ti ta vestgivas adina nunpeccabel, elegant, jau ma regord, igl è mo in mais, oz precis in mais, il bellischem vestgì da festa da nozzas che ti purtavas, cun quellas anzas da buttuns tut exquisitas. Ed ina tala cumparsa da grond'um giavischavas ti en fund er a la Rumantschia, a lezza persuna splattitschada, sdratschada, mal vestgida, cun scrottas, cuntschadiras sin tut las varts.
Ti has lura in bel di gì l'impressiun, anzi, betg mo l'impressiun, ti has gì la tschertezza che tes messadi na saja betg vegnì chapì, ti eras tuttenina delusiunà, resignà, ed jau na sa betg quantas giadas ch'jau hai t'hai udì il davos temp a dir a mai: "Per mai è la Rumantschia..." anzi, ti schevas: "Für mich isch d'Rumantschia gschtorbe". Al davos telefon che nus avain gì ensemen, avant circa diesch dis, schevas - e tia vusch aveva in suttun da turpetg, perquai che ti avevas uss finalmain er ta laschà surmanar ad acquistar in da quels stoda bagliaffuns modems, in handy - schevas: "Sche giain pia anc ina giada a Domat, a far anc in davos plaschair a la Rumantschia avant ch'ella moria."
Char Flurin, jau sai che ti, en tia critica litterara severa, eras I'emprim che detestava tuttas allusiuns precipitadas, tuttas associaziuns bunmartgadas, tuts simbols surfatgs. Ma tuttina: Tia mort prematura, nunspetgada è per mai sco I'act che sigillescha lezza davosa frasa resignativa. Ed apart da tutta quella tristezza che nus sentin tras la largia, tras la sperdida da tia chalur e colur, ans resta quest act enavos sco in, jau stos dir per tudestg, sco in mahnmal, in admunachel ultimativ, che di, a mai silmain: Uss datti mo pli ina unica chaussa, da manar strictamain vinavant tia visiun, senza wenns ed abers pli - la Rumantschia trai en il vestgì da mann von welt, dad in uman urban. Tut è pussaivel, ins sto mo vulair.
Ed jau sai che quai po tunar sco sche jau vuless uss far da tai in martir, ed er quai giess erst recht cunter il stritg a tai, pertge che ti eras in che preferiva sa defender. E che saveva er sa defender. Ti n'es betg in martir, Flurin. Ma sche la Rumantschia è buna da surpigliar tes testament, sche quai la gartegia, lura è quai ina da las pli bellas, las pli dignas memorias che nus purtain vinavant da tai.
Grazia fitg, Flurin, per quai che ti has dà a nus. Stai bain.